對雪呈仲車
作者：張耒
朝代：宋

paragraphs: 學堂歲暮無來客，殘雪漫漫風獵獵。
當庭古柳三四枝，老翁携帚收殘葉。
二年閒散百事慵，饑寒不自勤鋤鍤。
囊空甑倒誰復救，典衣買酒將空篋。
人間萬事苦難齊，以醉驅愁最奇捷。
丈夫未死誰能測，幽憂何自同兒妾。
飲酣耳熱詩興豪，直上虛空恣凌躡。
饑喉凍噤誰與解，正藉醺酣得嚅囁。
少年舉白未嘗辭，漸老深杯見還怯。
何當共有種秫田，免向官壚走書帖。